Prețurile la legume, de 3-4 ori mai mari față de 2023. Barbu: Voi face sesizare privind practica comercială neloială a intermediarilor
Românii își fac bugetul pentru cele mai scumpe murături din ultimii ani. Legumele folosite pentru conservele de iarnă sunt și de 3, 4 ori mai scumpe decât anul trecut. De vină e seceta care a distrus recoltele fermierilor, iar pierderile se văd în prețuri. Ministrul Agriculturii, Florin Barbu, a declarat, vineri seară, la emisiunea „LIVE cu Alexandru Rotaru” de la Digi24, că va face o sesizare „privind practica comercială neloială pe care intermediarii o practică” deoarece ar trebui să fie maximum 20% adaos comercial peste prețul producătorilor, care primesc subvenții de la Guvern. Barbu spune astfel că plafonarea prețurilor, reglementată în Parlament, nu este respectată.